У 1971 годзе Раман Эдуардавіч і Галіна Вячаславаўна Плоцкія пераехалі ў Масты. Трыццаць пяць год адпрацаваў Раман Эдуардавіч намеснікам галоўнага ўрача Мастоўскай раённай бальніцы па аказанню медыцынскай дапамогі сельскаму насельніцтву. У сямідзесятыя-васьмідзесятыя гады ў раёне адчыняліся фельчарска-акушэрскія пункты нават у аддаленых вёсках, пабудаваны былі амбулаторыі ў Лунна, Харціцы, Мілявічах. Гаспадарчым спосабам вялося будаўніцтва новай паліклінікі ў Мастах. Урачы, медсёстры, санітаркі пасля сваёй асноўнай работы ў бальніцы вечарамі мянялі белыя халаты на рабочае адзенне і станавіліся будаўнікамі. Гэтая будоўля стала для райцэнтра народнай.